Študentská rada vysokých škôl

Študentská rada vysokých škôl (skratka: ŠRVŠ) je najvyšším zastupiteľským orgánom študentov vysokých škôl na Slovensku. Patrí medzi najvyššie orgány reprezentácie vysokého školstva na Slovensku. Je nezávislým a samostatným orgánom, ktorý vyvíja vlastnú činnosť na národnej úrovni a ako člen Európskej študentskej únie (ESU) aj na úrovni medzinárodnej.

ŠRVŠ je podľa zákona č. 131/2002 Z. z. o vysokých školách jedným z troch orgánov reprezentácie vysokých škôl na Slovensku. ŠRVŠ sa zameriava predovšetkým na koordináciu a podporu činnosti študentov slovenských vysokých škôl v záujme utvárania vysokoškolskej politiky. ŠRVŠ v súlade s § 107 ods. 2 zákona schvaľuje návrhy alebo sa vyjadruje k návrhom, ktoré jej predkladá podľa zákona minister školstva, vedy, výskumu a športu Slovenskej republiky.

Vnútornú štruktúru ŠRVŠ a všetky procesy v rámci ŠRVŠ upravujú Štatút ŠRVŠ a Rokovací poriadok ŠRVŠ. Medzi orgány ŠRVŠ patria: Valné zhromaždenie ŠRVŠ, Predseda ŠRVŠ, Predsedníctvo ŠRVŠ, Kontrolná rada, Právna komisia a Volebná komisia.

Orgány ŠRVŠ

Valné zhromaždenie ŠRVŠ 
Valné zhromaždenie ŠRVŠ (valné zhromaždenie) je najvyšším rozhodovacím orgánom ŠRVŠ, ktoré tvoria delegáti za jednotlivé vysoké školy (jeden zástupca zvolený študentskou časťou akademického senátu a ďalší delegát za každých, i započatých 2000 zapísaných študentov). Aktuálne je zvolených 86 delegátov (údaj platný k 01. 07. 2022), ktorí reprezentujú 24 vysokých škôl. Voľby delegátov ŠRVŠ sa konajú každé tri roky a ten istý delegát môže byť zvolený aj opakovane. Zasadnutia valného zhromaždenia sa konajú minimálne štyrikrát za akademický rok. Do kompetencií valného zhromaždenia patrí:
 uznášať sa na vnútorných predpisoch,
 schvaľovať návrh rozpočtu a výročnú správu,
 kreovať Právnu komisiu, Kontrolnú radu, Právnu komisiu, voliť a odvolávať ich členov,
 voliť a odvolávať Predsedu ŠRVŠ, ďalších členov Predsedníctva ŠRVŠ, predsedníctvo valného zhromaždenia, dvoch členov Výkonnej rady Slovenskej akreditačnej agentúry pre vysoké školstvo, a iných zástupcov (členovia Rady Fondu na podporu vzdelávania, koordinátor pre Erasmus +, atď.).
Zasadnutia zvoláva a vedie predsedníctvo valného zhromaždenia, ktoré tvorí predseda a podpredseda Valného zhromaždenia ŠRVŠ.

Delegáti pre volebné obdobie 2021 – 2024 
Zoznam dostupný kliknutím na odkaz.

Predsedníctvo ŠRVŠ 
Predsedníctvo ŠRVŠ je výkonným orgánom, ktorý rozhoduje o záležitostiach, ktoré sú mu zverené Štatútom ŠRVŠ a skladá sa z predsedu a podpredsedov.

Predseda ŠRVŠ zastupuje ŠRVŠ navonok v súlade s uzneseniami valného zhromaždenia, predsedá predsedníctvu, riadi jeho záležitosti a podpisuje dokumenty v mene ŠRVŠ. Predsedníctvo ŠRVŠ sa okrem predsedu ďalej skladá z podpredsedov, ktorí sa venujú konkrétnym oblastiam na poli vysokého školstva. Patria sem: podpredseda pre akademické záležitosti, podpredseda pre zabezpečovanie kvality, podpredseda pre vnútorné záležitosti, podpredseda pre mládež a šport, podpredseda pre vzťahy s verejnosťou, podpredseda pre doktorandské štúdium, podpredseda pre sociálne záležitosti.

Členovia Predsedníctva ŠRVŠ k 01. 07. 2022 
Zoznam dostupný kliknutím na odkaz.

Kontrolná rada 
Kontrolná rada je kontrolným orgánom ŠRVŠ, ktorý je oprávnený na činnosti v oblasti vnútornej kontroly najmä nahliadať do všetkých dokumentov a záznamov týkajúcich sa činnosti ŠRVŠ. Kontrolná rada má päť členov, ktorých volí a odvoláva valné zhromaždenie, a ktorí si spomedzi seba volia predsedu.

Právna komisia 
Právna komisia kontroluje súlad činnosti ŠRVŠ a jeho jednotlivých orgánov so všeobecne záväznými právnymi predpismi, posudzuje súlad návrhov, uznesení s jestvujúcim právnym stavom a zaujíma k tomu stanovisko. Ďalej posudzuje rôzne právne otázky, a to na podnet orgánov, členov orgánov ŠRVŠ alebo z vlastného podnetu. Právna komisia má päť členov, štyroch volí a odvoláva valné zhromaždenie a predsedom Právnej komisie je podpredseda pre vnútorné záležitosti.

Volebná komisia 
Volebná komisia je nestály orgán ŠRVŠ, ktorý má troch členov. Členov volebnej komisie volí a odvoláva valné zhromaždenie vždy na začiatku zasadnutia valného zhromaždenia. Volebná komisia zisťuje uznášaniaschopnosť zasadnutia valného zhromaždenia, vydáva a eviduje hlasovacie lístky na zasadnutí valného zhromaždenia a spočítava hlasy pri každom hlasovaní valného zhromaždenia.

Činnosť ŠRVŠ

Zameranie počas jednotlivých volebných období

2016 – 2019 
ŠRVŠ sa vo volebnom období 20162019 zaoberala viacerými významnými oblasťami v oblasti vysokého školstva. Medzi tieto oblasti patrí napríklad:
 Sociálna oblasť: dofinancovanie rekonštrukcie internátov a podpora bývania študentov, problém cestovania a čerpania zliav medzi dvoma stupňami štúdia, rozvoj doktorandského štúdia,  eliminácia problémov sociálnych štipendií.
 Zabezpečovanie kvality (Quality Assurance): zmena systému zabezpečovania kvality vysokoškolského vzdelávania na základe Zákona č. 269/2018 Z. z. o zabezpečovaní kvality vysokoškolského vzdelávania.
 Akademické záležitosti: prepájanie študentských organizácii, vzdelávanie zástupcov študentov v akademických senátoch o právach a spôsoboch hájenia záujmov študentov.
 Zahraničie: participácia na aktivitách European Students' Union (ESU).

2019 – 2022 
ŠRVŠ sa aktuálne, vo volebnom období 2021 – 2024, venuje nasledovným oblastiam, týkajúcich sa vysokého školstva, jeho politík, zabezpečovania kvalitného chodu vysokoškolského vzdelávania, tvoriac podnety pre zlepšovanie akademického prostredia:

 Akademické záležitosti: pripomienkovanie a aktívna účasť na tvorbe pro-študentských opatrení v rámci novely 137/2022 Z. z., v znení ktorej sa mení a dopĺňa zákon č. 131/2002 Z. z. o vysokých školách a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony.
 Zabezpečovanie kvality: zvyšovanie úrovne edukácie študentov zainteresovaných v evaluačných úkonoch v rámci akreditačného procesu študijných programov; organizácia školiacich aktivít; kreovanie relevantnej publikačnej činnosti;
 Mládež a šport: zvyšovanie povedomia o potrebe uskutočňovania športových aktivít; spolupráca s mládežníckymi športovými organizáciami; koordinácia mládeže v oblasti e-športov;
 Doktorandské štúdium: tvorba profilu doktorandov v akademickom prostredí; spolupráca s Asociáciou doktorandov Slovenska;
 Sociálne záležitosti: sociálny dopad pandémie COVID-u 19; zdražovanie sociálnych zariadení a služieb pre študentov; duševné zdravie;
 Zahraničná spolupráca: aktivizácia študentov pre činnosť v medzinárodných študentských organizáciách;

Oblasti pôsobnosti

Študentská samospráva 
Študentská samospráva má v prostredí slovenských vysokých škôl významnú úlohu. Senátori vo fakultných a univerzitných akademických senátoch, ale i delegáti v Študentskej rade vysokých škôl sú volení študentmi. Ich úlohou je zastupovať záujmy študentskej akademickej obce na daných úrovniach. Každý senátor a delegát by si mal uvedomovať, že jeho mandát pochádza od študentov, preto sa im zodpovedá. Za najdôležitejšiu úlohu reprezentantov študentskej samosprávy považujeme budovanie záujmu študentov o dianie vo vysokoškolskom priestore. Grafické znázornenie ŠS je prístupné tu.

Manuál senátora 
Študentská rada vysokých škôl vydala v roku 2020 Manuál senátora, ktorý informuje o fungovaní a funkčnosti orgánov akademickej samosprávy a špecifickej sebarealizácii študentov v rámci nich. Celý dokument je dostupný tu.

Sociálna pomoc 
ŠRVŠ aktívne pristupuje k problematike sociálneho zabezpečenia študentov. Venuje sa ich možnostiam v oblasti zliav v doprave, sociálnych služieb, komerčných zariadení a obchodov, rieši status študenta a jeho upevňovanie v societe. Pravidelne vyzýva študentov k informovanosti a ponúka im poradenstvo, pripravuje školenia. Veľmi významnú agendu tvorí problematika duševného zdravia, ktorej sa ŠRVŠ bude v budúcnosti venovať intenzívnejšie.

Doktorandi 
Doktorandi tvoria početnú skupinu študentov vysokých škôl. ŠRVŠ rieši ich status, venuje sa ich možnostiam v oblasti ekonomických zvýhodnení, zviditeľneniu ich potrieb a pracuje na zintenzívnení spolupráce s ADS, ale aj doktorandov s vedeckou obcou či so širokou verejnosťou. Viac ohľadom statusu, poistení, štipendií či možností využitia zľavnených sociálnych služieb je možné si prečítať tu, v časti Doktorandi.

Študentská participácia na zabezpečovaní kvality vysokoškolského vzdelávania 
Vďaka zákonu č. 269/2018 Z. z. o zabezpečovaní kvality vysokoškolského vzdelávania je umožnené študentom participovať na tvorbe kvalitného vysokoškolského vzdelávania na Slovensku, pričom ŠRVŠ podnecuje a podporuje prípravu študentov v oblasti posudzovania, pripomienkovania študijným programov.

Webináre o zmenách v zabezpečovaní kvality VŠ vzdelávania z roku 2020 
Sociálne dištancovanie spôsobené COVID-19 motivovalo ŠRVŠ začať pravidelné webináre o zabezpečovaní kvality. Záznamy si môžete pozrieť tu.

Študentskí experti na zabezpečovania kvality 
ŠRVŠ v spolupráci s európskymi partnermi Maďarskou študentskou úniou (HÖOK), Európskou študentskou úniou (ESU) a Európskym konzorciom pre akreditáciu vo vysokom školstve (ECA) si spolu budujú svoje kapacity v oblasti zabezpečovania kvality. Projekt priamo reaguje na nový zákon o zabezpečovaní kvality vysokoškolského prostredia, ktorý umožňuje väčšie zastúpenie študentov v zabezpečovaní kvality.

Medzi hlavné priority projektu patrí:

 Vytvorenie expertnej základne študentských expertov
 Medzinárodná spolupráca
 Tvorba školiacich materiálov a tréning školiteľov
 Vyhľadanie dobrých príkladov na slovenských univerzitách
 Európska kvalita na Slovensku, vďaka študentom…

Z histórie

Predsedovia ŠRVŠ

Viac informácií 
Oficiálna stránka Študentskej rady vysokých škôl Slovenskej republiky

Referencie

ŠRVŠ na sociálnych sieťach 
 Facebook ŠRVŠ
 Instagram ŠRVŠ

Študentské organizácie
Vysoké školy na Slovensku
Organizácie založené v 1997